मोनाबिलि सम जानायलाय सानफ्रोमबोनि हुदा बादियै मिना बिमाया दुगैस्रां लोबस्रां बाथौ गुदियाव आलारि बाथि फोजोंदों। मिनायाबो गावनि बायग्लिनाय गोसोखौ गोरा खालामनानै आथिं-आखाइ सुस्रांनानै बिमानि सेराव थांना बाथौ गुदियाव गुगुरुब हान्थु खेरायहैयो। बाथौ गुदिनिफ्राय मिना बिमाया सिखारहां जाब्लानो हरखाब गोदान सोदोब खोमायाव रिंखांफैयो – आइयै… आइयै… दै … दै लाबो, मिना… मिना बिनानाव ! न’आव दंना गैया ? दै… दै लाबो। बाथौ गुदियावनो गुरलाब बागदावखांदोंमोन मिना आरो बिमाया। हाखु-दाखुनो बाथौ गुदिनिफ्राय सिखारबोनानै मिनानि बिमाया सिथला गेजेराव दाद जागिला सानै सेंग्रा दोम गसंनानै थानाय नुनो मोनो। मोनाबिलि जानायलाय बिसोरखौ मेगनजों सिनायाखैब्लाबो आइयै आरो मिना बिनानाव होननाय सोदोबआनो सिनायहोदोंमोन दि, बिसोर सानैनि गेजेराव सोरबा सासेया गावनिनो फिसाज्ला गेजेर फोजाखां जाखाथारगोन।